Zásahy hliadok MsP v 49. týždni
	V týždni od 30. novembra do 6. decembra 2009 preverovali hliadky mestskej polície v hlavnom meste 2244 udalostí. Medzi nimi bolo aj 198 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a týchto sa stalo 1538. Na miestach vyhradených pre zdravotne postihnutých občanov svoje vozidlá  bez oprávnenia stáť na nich odstavili svoje vozidlá piati vodiči.
	Na telefonáty, v ktorých občania poukazovali na prejavy rušenia nočného pokoja zasahovali hliadky mestskej polície počas týždňa 24 krát. Majitelia psov obchádzaním všeobecne záväzných nariadení týkajúcich sa podmienok chovu psov tieto porušili 39 krát.
	Značne zastúpenými kategóriami porušovaní všeobecne záväzných nariadení boli opäť priestupky súvisiace s čistotou a poriadkom – 163 zistení, ako aj konzumácie alkoholických nápojov na verejných priestranstvách – 72 porušení. Na zásady ambulantného predaja a trhového poriadku nedbalo 12 „tiežpredajcov“ a z trávnatých plôch si parkovisko pre svojho štvorkolesového tátoša urobilo 30 vodičov.
	Medzi riešenými prípadmi počas sledovaného týždňa boli aj zistené porušenia zákona na ochranu nefajčiarov a to konkrétne fajčenie na zastávkach mestskej hromadnej dopravy. Príslušné ustanovenia zákona porušilo v tomto smere 65 priestupcov.
	Kontrolám zo strany mestskej polície sa nevyhli ani bratislavskí taxikári. V ich radoch bolo zistených 12 rôznych nedostatkov. Prípady obťažovania okoloidúcich riešili mestskí policajti 11 krát.
	Blokovacie zariadenia si na svojich vozidlách našlo 336 vodičov a 156 motoristov si po odtiahnuté vozidlá muselo zájsť na parkoviská príslušných odťahovacích služieb. Najviac priestupkov v sledovanom týždni sa stalo na Námestí SNP a to 53.